CELEX: 32021D2258
Language: bg
Date: 2021-12-14 00:00:00
Title: Решение за изпълнение (ЕС) 2021/2258 на Комисията от 14 декември 2021 година относно искането за регистрация на европейската гражданска инициатива, озаглавена „Green VAT — екологичен ДДС на ЕС за стимулиране на устойчиви и екологосъобразни продукти и услуги“, съгласно Регламент (ЕС) 2019/788 на Европейския парламент и на Съвета (нотифицирано под номер C(2021) 9041) (само текстът на английски език е автентичен)

20.12.2021   
               
               
                  BG
               
               
                  Официален вестник на Европейския съюз
               
               
                  L 456/17
               
            
         РЕШЕНИЕ ЗА ИЗПЪЛНЕНИЕ (ЕС) 2021/2258 НА КОМИСИЯТА
         от 14 декември 2021 година
         относно искането за регистрация на европейската гражданска инициатива, озаглавена „Green VAT — екологичен ДДС на ЕС за стимулиране на устойчиви и екологосъобразни продукти и услуги“, съгласно Регламент (ЕС) 2019/788 на Европейския парламент и на Съвета
         
            
               (нотифицирано под номер C(2021) 9041)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 5 ноември 2021 г. на Комисията бе представено искане за регистрация на европейската гражданска инициатива, озаглавена „Green VAT — екологичен ДДС на ЕС за стимулиране на устойчиви и екологосъобразни продукти и услуги“.
                  
               
                     (2)
                  
                  
                     Обявената от организаторите цел на инициативата е „намаляване на ставката на ДДС за екологични продукти и услуги“.
                  
               
                     (3)
                  
                  
                     Допълнителни подробности относно предмета, целите и контекста на инициативата са изложени в приложение. В него е обяснено, че организаторите призовават Комисията да започне данъчни облекчения за екологични, произведени по устойчив начин и екологосъобразни продукти в Европа, така че всички държави членки да могат активно да подкрепят климата и опазването на околната среда. Освен това в него се посочва, че всяко правителство в Съюза може да използва данъка върху добавената стойност като инструмент на фискалната политика, и че държавите членки ще трябва да прилагат съответното изискване на Съюза. Предлага се Комисията да може да използва по-гъвкавите ставки на ДДС, за които бе взето решение от Съвета по икономически и финансови въпроси през лятото на 2021 г., като основа за екологичния ДДС.
                  
               
                     (4)
                  
                  
                     Доколкото инициативата цели приемането на разпоредби за хармонизирането на законодателството относно данъците върху оборота, и доколкото, до която такова хармонизиране е необходимо за гарантирането на създаването и функционирането на вътрешния пазар и за избягването на нарушения на конкуренцията, Комисията има правомощието да представи предложение за правен акт въз основа на член 113 от Договора.
                  
               
                     (5)
                  
                  
                     С оглед на това нито една от частите на инициативата не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите.
                  
               
                     (6)
                  
                  
                     Това заключение не засяга оценката на това дали конкретните фактически и материалноправни условия, необходими, за да може Комисията да предприеме действия, включително съответствието с принципите на пропорционалност, субсидиарност и съвместимост с основните права, ще бъдат изпълнени в този случай.
                  
               
                     (7)
                  
                  
                     Групата на организаторите е предоставила подходящи доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от този регламент.
                  
               
                     (8)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (9)
                  
                  
                     Инициативата, озаглавена „Green VAT — екологичен ДДС на ЕС за стимулиране на устойчиви и екологосъобразни продукти и услуги“ следва да бъде регистрирана.
                  
               
                     (10)
                  
                  
                     Заключението, че условията за регистрация съгласно член 6, параграф 3 от Регламент (ЕС) 2019/788 са изпълнени, не означава, че Комисията по някакъв начин потвърждава фактическата правилност на съдържанието на инициативата, което е отговорност единствено на групата на организаторите на инициативата. Съдържанието на инициативата изразява единствено възгледите на групата на организаторите и по никакъв начин не може да се смята, че изразява възгледите на Комисията,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива, озаглавена „Green VAT — екологичен ДДС на ЕС за стимулиране на устойчиви и екологосъобразни продукти и услуги“ се регистрира.
         
         
            Член 2
            Адресат на настоящото решение е групата на организаторите на гражданската инициатива, озаглавена „Green VAT — екологичен ДДС на ЕС за стимулиране на устойчиви и екологосъобразни продукти и услуги“, представлявана от г-жа Nadine STÄDTNER и г-жа Karolina PROTAS в качеството им на лица за контакт.
         
         
            Съставено в Страсбург на 14 декември 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.